C 448/39

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2022/C 448/10)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“Olio Campania”

Nru tal-UE: PGI-IT-02795 – 4.8.2021

DOP ( ) IĠP (X)

1. Isem/Ismijiet

“Olio Campania”

2. Stat Membru jew Pajjiż Terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.5. — Żjut u xaħmijiet (butir, marġerina, żejt, eċċ.)

3.2. Deskrizzjoni tal-prodott li għalih japplika l-isem f’(1)

L-Indikazzjoni Ġeografika Protetta “Olio Campania” hija riżervata għaż-żejt taż-żebbuġa ekstra verġni miksub miż-żebbuġ prodott esklussivament fiż-żona ġeografika msemmija fil-punt 4.

Iż-żejt taż-żebbuġa ekstra verġni bl-IĠP “Olio Campania” jrid ikollu l-karatteristiċi li ġejjin meta jiġi rilaxxat għall-konsum:

— Karatteristiċi fiżikokimiċi: Aċidità (% tal-aċidu olejku) ≤ 0,4 Indiċi tal-perossidu (meq O2/kg żejt) ≤ 12 K232 ≤ 2,2 K270 ≤ 0,18 Polifenoli totali (mg/kg) ≥ 200

— Karatteristiċi organolettiċi: Deskrittur Medjan Togħma taż-żebbuġ simili għall-frott 3 – 7 Morra 2 – 6 Qawwija 2 – 6

— Kulur: isfar lewn it-tiben jagħti fl-aħdar.

Il-parametri kollha kwalitattivi li ma humiex imsemmija b’mod speċifiku jridu jikkonformaw mal-leġiżlazzjoni tal-UE li tapplika għaż-żejt taż-żebbuġa ekstra verġni.

F’termini tal-profil organolettiku, l-IĠP “Olio Campania” għandu punteġġ ta’ intensità medju sa għoli għat-togħma taż-żebbuġ simili għall-frott. Apparti l-komponent aromatiku, “l-imrar” u “l-qawwa” perċepiti huma konformi mal-konċentrazzjoni ta’ polifenoli totali (≥ 200 mg/kg).

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Żejt taż-żebbuġa ekstra verġni bl-IĠP “Olio Campania” jrid jinkiseb mill-varjetajiet li ġejjin, jew waħedhom jew imħallta: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Jistgħu jintużaw ukoll varjetajiet oħra, dment li ma jirrappreżentawx aktar minn 15 % tal-materja prima totali.

Ir-rabta bejn il-ġenotipi varjetali li adattaw għall-klima matul iż-żmien, il-karatteristiċi tal-ħamrija u tal-klima, u t-tekniki ta’ produzzjoni użati f’din iż-żona tfisser li l-IĠP “Olio Campania” hija karatterizzata minn parametri speċifiċi kimiċi, fiżiċi u organolettiċi.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Iż-żebbuġ irid jitkabbar u jinħasad u l-proċess tal-estrazzjoni taż-żejt irid iseħħ fiż-żona ġeografika definita.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Iż-żejt taż-żebbuġa ekstra verġni bl-IĠP “Olio Campania” jrid jiġi rilaxxat għall-konsum f’kontenituri ssiġillati u ttikkettati permessi skont il-leġiżlazzjoni applikabbli, b’kapaċità li ma taqbiżx il-5 litri.

3.6. Regoli speċifiċi dwar it-tikkettar

Huwa pprojbit li tiżdied xi deskrizzjoni mal-indikazzjoni ġeografika protetta “Olio Campania” li ma hijiex prevista espliċitament fl-Ispeċifikazzjoni tal-Prodott, inkluż l-aġġettivi li ġejjin: fine (fin), scelto (magħżul), selezionato (selezzjonat) jew superiore (superjuri). Referenzi veritieri u verifikabbli li jiddeskrivu l-metodi tal-produtturi huma permessi (eż. “monovarjetali”, segwit bl-isem tal-kultivar użat), bil-kundizzjoni li jiġu awtorizzati minn qabel mill-korp ta’ kontroll responsabbli. Jistgħu jintużaw l-ismijiet, l-ismijiet kummerċjali u l-ismijiet ta’ ditti sakemm dawn ma jkollhomx skop ta’ tifħir u ma jkunux b’mod li jservu biex iqarrqu bil-konsumatur. Mhux permess l-użu ta’ indikazzjonijiet ġeografiċi oħra.

Id-denominazzjoni “Olio di Campania” trid tidher fuq it-tikketta b’ittri kbar ċari u li ma jitħassrux, b’daqs tat-tipa li ma jistax ikun iżgħar minn dak tal-isem li taħtu jinbiegħ il-prodott, sabiex tkun tista’ tingħaraf faċilment mill-informazzjoni l-oħra kollha inkluża. It-tikketta jrid ikollha wkoll il-logo li jidher hawn taħt.

4. Definizzjoni fil-qosor taż-żona ġeografika

Iż-żona ta’ produzzjoni għaż-żejt taż-żebbuġa ekstra verġni tal-Indikazzjoni Ġeografika Protetta “Olio Campania” tinkludi ż-żona amministrattiva kollha tar-Reġjun tal-Campania.

5. Rabta maż-żona ġeografika

L-applikazzjoni biex id-denominazzjoni “Olio di Campania” tiġi rikonoxxuta hija bbażata fuq il-karatteristiċi ta’ kwalità tal-prodott u fuq ir-reputazzjoni tiegħu.

F’termini ta’ klima, il-Campania hija adatta ferm għat-tkabbir taż-żebbuġ. Hija għandha sjuf sħan u xotti. Ix-xita tinżel l-aktar fil-ħarifa u fix-xitwa (xita medja annwali ta’ 900-1 100 mm). It-temperatura medja fl-aktar xahar kiesaħ (Jannar) hija taħt it-18 oC (iżda ogħla minn 1 oC), li titla’ ’l fuq minn 20 oC fl-aktar xahar sħun (Lulju). It-temperatura medja annwali (14,4 oC) hija tipika tal-klima moderata Mediterranja.

Dawn il-karatteristiċi klimatiċi għandhom rwol kruċjali fl-ispeċifiċità tal-IĠP “Olio di Campania”. It-temperaturi għoljin u n-nixfiet prolongati tas-sajf iwasslu sabiex iż-żebbuġ jakkumula l-polifenoli, sustanzi ta’ valur nutrizzjonali għoli li huma responsabbli għat-togħma morra u qawwija tal-IĠP “Olio di Campania”. Il-kompożizzjoni tal-aċidu xaħmi influwenzata mill-fatturi ambjentali u ġenetiċi tikkostitwixxi karatteristika oħra taż-żejt taż-żebbuġa prodott fil-Campania. Fil-fatt, il-komposti volatili li huma responsabbli għan-noti aromatiċi li huma tipiċi tal-profil sensorjali għall-IĠP “Olio Campania” (prinċipalment attribwibbli għal ħjiel ta’ lewż, qaqoċċ u tadam) joriġinaw mill-passaġġ lipossiġenażi, li huwa katina ta’ reazzjonijiet ta’ ossidazzjoni enzimatika li speċifikament jaffettwaw l-aċidi xaħmin u li huma influwenzati ħafna mis-substrat (l-aċidi xaħmin) u mill-attività tal-enzimi. F’dan il-passaġġ bijokimiku, l-aċidi xaħmin linolejċi u linoleniċi huma speċifikament trasformati mill-enzimi (il-lipossiġenażi, il-liażi tal-idroperossidu, l-iżomerażi, id-deidroġenażi tal-alkoħol) fl-aldeidi, l-alkoħols u l-esteri volatili li huma responsabbli għall-karatteristiċi aromatiċi prinċipali taż-żjut. It-testijiet tal-kromatografija tal-gass fuq il-materja volatili fiż-żjut prodotti fil-Campania identifikaw xi molekuli responsabbli għal dawn il-karatteristiċi. B’mod aktar speċifiku, iż-żjut prodotti fil-Campania huma kkaratterizzati mill-preżenza ta’ trans-2-eżanali (responsabbli għat-togħma ta’ frott taż-żebbuġ aħdar u l-ħjiel ta’ lewż li jinsabu fil-varjetajiet kważi kollha), ċis-3-eżanali (responsabbli għall-ħjiel ta’ tadam mhux misjur li jinsabu, pereżempju, fiż-żjut magħmula mill-varjetajiet Ravece u Ortice) u ċis-3-eżenoli (responsabbli għall-ħjiel ta’ weraq u ta’ qaqoċċ fiż-żjut magħmula mill-varjetajiet Nostrale, Minucciola u Biancolilla).

L-ispeċifiċità taż-żejt prodott fil-Campania ġiet ikkonfermata wkoll f’riċerka riċenti minn Muzzalupo I. et al. taċ-Ċentru tar-Riċerka taż-Żebbuġ, tal-Frott u taċ-Ċitru tal-Kunsill għar-Riċerka Agrikola u Analiżi Ekonomika Agrikola (CREA-OFA, preċedentement CREA-OLI) biex jiġi studjat il-profil ġenetiku tal-489 varjetà ta’ żebbuġ Taljan, kif hemm dettaljat fl-artikolu “Genetic Biodiversity of Italian Olives Germplasm analysed by SSR Markers”, ippubblikat f’The Scientific World Journal tal-2014. It-testijiet statistiċi fuq id-data miġbura ppermettew li l-varjetajiet studjati jinġabru f’seba’ gruppi abbażi tal-affinità ġenetika. Il-varjetajiet kollha tal-Campania, inklużi dawk elenkati fil-punt 3.3, jappartjenu għall-istess grupp (il-grupp 4). Dan juri li l-profil ġenetiku tagħhom huwa differenzjat b’mod ċar minn dak tal-varjetajiet l-oħra Taljani inklużi fl-istudju.

Apparti dawn il-fatturi ambjentali u ġenetiċi, oħrajn li huma marbutin aktar direttament mal-azzjoni umana, bħat-tekniki agronomiċi u ta’ estrazzjoni, ikkontribwew ukoll biex dan iż-żejt prodott fil-Campania jkun uniku. Sa mid-disgħinijiet, ir-Reġjun u l-Università degli Studi di Napoli Federico II iddedikaw sforzi kbar biex jirreklamaw il-Linji Gwida dwar it-Titjib tal-Kwalità. Dan kellu impatt kbir fuq il-modernizzazzjoni tal-istrutturi tal-produzzjoni eżistenti. Dawn l-innovazzjonijiet kellhom effetti ċari fuq il-kwalità taż-żjut prodotti, b’mod parikolari fir-rigward ta’ żjut b’aċidità ta’ ≤ 0,4 % u b’kontenut tajjeb ta’ polifenol. Dawn il-karatteristiċi huma dovuti għall-fatt li l-ħsad ġie ssimplifikat u ż-żmien tal-ħsad sar aktar qasir, peress li dan naqqas sostanzjalment iż-żmien bejn il-ġbir u t-tagħsir. Il-preżenza ta’ magni tat-tagħsir moderni taż-żebbuġ fil-Campania li jagħtu attenzjoni partikolari għar-regolarizzazzjoni tal-parametri taż-żmien/tat-temperatura fl-istadji kollha tal-proċess ta’ estrazzjoni tiżgura li dan ix-xogħol isir fl-aktar kundizzjonijiet xierqa biex jissaħħaħ il-potenzjal ta’ kull varjetà ta’ żebbuġ.

Ir-reputazzjoni tal-isem “Olio Campania” hija bbażata fuq ir-rabta b’saħħitha u antika bejn it-territorju, is-siġar taż-żebbuġ, iż-żejt u l-kultura li għadha preżenti fir-reġjun tal-Campania.

Matul l-2 500 sena ta’ storja tas-siġar u taż-żejt taż-żebbuġ fil-Campania, il-kundizzjonijiet uniċi u favorevoli taż-żona ġerografika rawmu l-firxa tal-imsaġar tas-siġar taż-żebbuġ madwar ir-reġjun, bir-riżultat li huma sors ta’ dħul importanti (u xi kultant l-uniku wieħed) għall-popolazzjonijiet lokali. L-imsaġar tas-siġar taż-żebbuġ jipproteġu wkoll l-art, li hija msebbħa bil-preżenza immutabbli tagħhom. Sa tmiem is-seklu 20, il-produzzjoni taż-żejt taż-żebbuġa fil-Campania kienet saret strateġika fit-tradizzjoni gastronomika, ta’ importanza vitali u pilastru fid-dieta Mediterranja. In-nutrizzjonista Amerikan famuż Ancel Keys, missier id-dieta Mediterranja li għex fil-Campania għal aktar minn 40 sena, sostna li ż-żejt tal-Campania huwa ta’ importanza kruċjali, minħabba li l-karatteristiċi tiegħu ta’ tnaqqis tal-kolesterol fis-seru huma ta’ benefiċċju għas-sistema kardjovaskulari.

Ir-reputazzjoni tal-“Olio Campania” hija appoġġata minn referenzi kummerċjali u storiċi, pubblikazzjonijiet u dokumenti li juru u li huma prova tal-prestiġju u l-fama tiegħu.

Fatturi kummerċjali mill-1991 sal-2019 minn ditti bħal Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee u oħrajn jinkludu d-denominazzjoni “Olio Campania” jew “Olio extravergine d’oliva Campania” fit-taqsima tad-deskrizzjoni tal-prodott. Din id-denominazzjoni tidher ukoll fuq it-tikketti tal-fliexken li jitqiegħdu fis-suq. Xi fatturi mid-ditta Basso Fedele & Figli għall-perjodu 1989-2001 u t-tikketti mwaħħla mal-prodotti għall-esportazzjoni wkoll għandhom il-kliem “Olio di Campania” jew “Kampanien” (it-traduzzjoni Ġermaniża). Barra minn hekk, il-kumpanija internazzjonali tat-tbaħħir “Flotta Lauro”, li kellha l-kwartieri ġenerali tagħha f’Napli u kienet waħda mill-aktar kumpaniji dinjija famużi għall-kruċieri, kienet tikkummerċjalizza żejt taż-żebbuġa prodott fl-imsaġar taż-żebbuġ li kienu l-proprjetà tas-sid tal-vapur taħt id-denominazzjoni “Olio extra vergine della Campania” fuq ir-rotot tat-tbaħħir tagħha u kienet tużah fuq il-bastimenti tal-kruċiera.

Ir-Reġjun tal-Campania u l-Kumitat li għandu l-kompitu li jippromwovi l-prodott u d-ditta tiegħu wkoll wettqu ħafna xogħol matul is-snin biex iżidu l-fama tiegħu, inkluża l-parteċipazzjoni f’avvenimenti u fieri internazzjonali u l-pubblikazzjoni ta’ għadd ta’ materjali promozzjonali. Eżempju wieħed ta’ dan hija l-fiera internazzjonali tal-ikel CIBUS 2021, fejn kien hemm stand ta’ informazzjoni u promozzjoni tal-IĠP “Olio Campania” fejn wieħed seta’ jsib ukoll kampjuni taż-żejt. Deher ukoll fl-istand tar-reġjun tal-Campania f’fieri oħra settorjali, bħal Olio Capitale 2021 li sar fi Trieste u fil-Festival taż-Żejt ta’ Varsavja tal-2019. Il-proġett tal-IĠP “Olio Campania” ġie ppreżentat għall-ewwel darba f’SOL 2017 f’Verona, bi stand tal-eżibizzjonijiet u konferenza stampa, kif ukoll f’diversi okkażjonijiet minn dakinhar ’il hawn. Eżempju partikolari tal-kompetizzjonijiet huwa l-premju Extrabio Campania (it-13-il edizzjoni li saret fl-2020) li jiffoka b’mod partikolari fuq iż-żjut ekstra verġni minn farms organiċi (li għalihom ir-reġjun tal-Campania huwa partikolarment adatt). Aktar reċentement, il-Kumitat għall-IĠP ukoll kien wieħed mis-sħab fl-organizzazzjoni u fil-promozzjoni ta’ ExtraCampania, kompetizzjoni li tagħti premjijiet għall-aħjar żjut prodotti fil-Campania.

L-IĠP “Olio Campania” hija involuta wkoll fi proġett ta’ innovazzjoni msejjaħ “Box Narrante” taħt il-Miżura 16.1 tal-PŻR 2014-2020, li attwalment huwa fl-istadju ta’ implimentazzjoni. Dan il-proġett minn sħubija mmexxija mill-Università degli Studi di Napoli Federico II joffri pakketti innovattivi li jinkludu tliet tipi ta’ żjut taż-żebbuġa ekstra verġni (inkluż żejt wieħed “Olio di Campania”), bil-ħsieb li jinforma lill-konsumaturi u jiġbor informazzjoni dwar l-apprezzament tagħhom għall-prodott. Fl-edizzjoni tal-31 Jannar 2022 tar-rivista nazzjonali online AgroNotizie ġiet ippubblikata intervista mar-riċerkatur dwar l-għanijiet u l-kontenut tal-proġett.

Id-denominazzjoni hija kkwotata jew imsemmija f’bosta pubblikazzjonijiet, li jirreferu għall-objettivi u għad-deskrizzjoni tal-prodott biex jiġi promoss jew biex jiġi analizzat il-potenzjal kummerjċali tiegħu. Pereżempju, l-edizzjoni tal-2020 tal-Guida agli Oli evo della Campania [Gwida għaż-żjut taż-żebbuġa ekstra verġni mill-Campania] tiddedika paragrafu sħiħ għalih (il-paġna 15). Il-proġett IĠP “Olio di Campania” issemma wkoll reċentement f’gazzetti nazzjonali ewlenin u f’networks agroalimentari bħal Agricolae, TeatroNaturale, Olivo e Olio (ad litteram) u oħrajn, b’intervisti ma’ riċerkaturi tal-università u esperti fil-qasam. Fil-21 ta’ Diċembru 2019, il-gazzetta finanzjarja ewlenija tal-Italja li toħroġ kuljum, Il Sole 24Ore, ukoll ippubblikat artiklu dwar il-proġett tal-IĠP “Olio Campania”. Fid-29 ta’ Jannar 2022, l-aġenzija Ansa Terra e Gusto ppubblikat artiklu, li ttieħed minn networks u programmi tal-aħbarijiet oħra nazzjonali. L-aktar istituzzjoni importanti għall-promozzjoni tad-DOP/IĠP, Fondazione Qualivita, inkludiet artiklu dwar l-IĠP “Olio Campania” f’wieħed mill-bullettini tagħha. Fit-3 ta’ Frar 2022, Il Mattino li joħroġ kuljum, iddedika paġna sħiħa lill-IĠP “Olio Campania” fit-taqsima ta’ kull ġimgħa tiegħu dwar l-agroalimentazzjoni u s-Sapori della Campania (it-togħmiet tal-Campania). L-organizzazzjonijiet agrikoli professjonali Taljani ewlenin irrappurtaw dwar il-ħarġa u l-proġett tal-IĠP fuq is-siti web tagħhom, filwaqt li enfasizzaw l-importanza strateġika tiegħu għas-settur.

L-għadd kbir ta’ attivitajiet promozzjonali importanti li twettqu matul l-aħħar snin għenu wkoll biex jingħata l-appoġġ ta’ kumpaniji fis-settur għall-proġett. Dan irriżulta f’madwar 240 impriża agrikola, azjenda tat-tagħsir taż-żejt, produttur taż-żejt, kooperattiva u PO mis-settur li ssieħbu fil-proġett, u b’hekk ingħatat spinta lir-rappreżentanza tal-kumitat promozzjonali.

Studji li saru fl-Università degli Studi di Napoli Federico II u inizjattivi oħra deskritti hawn fuq għenu fil-promozzjoni tal-prodott u d-denominazzjoni rispettiva tiegħu. Dan ippermetta preċiżjoni akbar fl-istabbiliment u t-tisħiħ tal-profil tal-kwalità tal-IĠP “Olio Campania” u r-reputazzjoni tiegħu.

Kif huwa deskritt hawn fuq, l-IĠP “Olio Campania” hija karatterizzata mit-togħma ta’ frott fiż-żebbuġ tagħha, li dejjem tinkludi wieħed minn dawn id-deskritturi li ġejjin jew aktar: lewż, qaqoċċ jew tadam. Huma dawn l-aromi, flimkien mal-ħjiliet ibbilanċjati ta’ mrar u qawwa, li jgħinu sabiex jiġi żgurat li jiġi apprezzat u rikonoxxut minn dawk il-konsumaturi li huma dejjem aktar selettivi f’termini ta’ kwalità.

Referenza għall-pubblikazzjoni tal-Ispeċifikazzjoni tal-Prodott

It-test sħiħ tal-Ispeċifikazzjoni tal-Prodott huwa disponibbli fuq is-sit web li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

jew inkella:

billi żżur direttament il-paġna ewlenija tal-Ministeru għall-Politika Agrikola, Alimentari u Forestali (www.politicheagricole.it) u tikklikkja fuq “Qualità” (fin-naħa ta’ fuq tal-lemin tal-iskrin), u mbagħad fuq “Prodotti DOP IGP STG” (fuq in-naħa tax-xellug tal-iskrin) u fl-aħħar tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.